संदेह है तो जनमत संग्रह कराए सरकार : टीम अन्ना  
टीम अन्ना ने कहा कि अगर सरकार को उनकी मांग पर संदेह है तो वो जनमत संग्रह करा सकती है।
अनशन पर बैठे अन्ना हज़ारे आज तिहाड़ जेल छोड़ देंगे। वो राजघाट और इंडिया गेट पर अमर जवान ज्योति होते हुए रामलीला मैदान पहुंचेंगे। खबर है कि अन्ना सुबह 10 से 11 के बीच तिहाड़ जेल से निकलेंगे। हालांकि उनका नया अनशन स्थल रामलीला मैदान अभी पूरी तरह से तैयार नहीं है। अभी भी वहां शामियाना लगाने और मैदान को समतल करने का काम जारी है। तीन दिन से तिहाड़ के बाहर डेरा डाले बैठे उनके सैंकड़ो समर्थक जोश और उत्साह में सुबह से गा बजाकर अन्ना के आने का इंतज़ार कर रहे हैं। अन्ना ने बृहस्पतिवार को अपने समथर्कों को दिए संदेश में साफ कहा कि वो जनलोकपाल बिल के पास होने तक अपना अनशन जारी रखेंगे। उन्होंने कहा है कि अभी 15 दिन के अनशन की इजाजत़ मिली है। इसके बाद सरकार से एक हफते की और मोहलत मांगी जाएगी। टीम अन्ना ने कहा कि अगर सरकार को उनकी मांग पर संदेह है तो वो जनमत संग्रह करा सकती है।  तिहाड़ जेल से निकलकर अन्ना ऐसे रास्ते होकर रामलीला मैदान जाएंगे।  अन्ना तिहाड़ जेल से निकलकर रिंग रोड होते हुए धौलाकुआं, वहां से शंकर रोड होते हुए मंदिर मार्ग की ओर जाएंगे, फिर पचकुइंया रोड और मिंटो रोड के रास्ते राजघाट पहुंचेंगे। राजघाट से इंडिया गेट होते हुए रामलीला मैदान जाएंगे। ट्रैफिक पुलिस के मुताबिक अन्ना की टीम अगर चाहे तो रुट प्लान में बदलाव हो सकता है।